Dina Raabjerg (KF), 2025-04-03:
Tak, formand.
En gang imellem kommer der jo et beslutningsforslag, som man bliver – og så må jeg spørge formanden: Må man sige pissesur? – knotten over at man ikke selv har fremsat, og sådan et forslag har vi her.
Hermed er der givet et verbalt spark over skinnebenet til hr. Søren Egge Rasmussen for ikke at have spurgt, om vi ville være med.
Så kunne det også være, det havde været lidt skarpere omkring det der med økonomien, som alle brokker sig over.
Vi er i fuld gang med at miste både borgernes og byrådenes opbakning til den grønne omstilling.
Alting handler om kæmpestore nationale projekter, store løsninger og store vedvarende energi-projekter, som pløjer igennem landskabet, og vi fnyser af det mindre og nære, som gør, at folk – dig og mig – oplever, at man gør en forskel, og det kan simpelt hen ikke blive ved med at holde til det.
Borgerne, virksomhederne og kommunerne ender med at blive en modstander i den grønne omstilling og for vores grønne ambitioner.
Selv Klimarådet har opdaget, at det vist ikke er så godt, at vi ikke har borgernes fulde opbakning til det her.
Det var de inde på, da de besøgte udvalget sidste gang.
Kommunerne vil faktisk gerne opsætte solceller, men de mødes af bureaukrati og ringe økonomi, og kravet om, at de skal oprette et selvstændigt selskab for at opsætte solceller, er bare en barriere, og det er ærlig talt også noget pjat, al den stund at vi i forvejen giver dem lov til at lægge solceller på, hvis det er en ny installation.
Så det er lidt nogle pseudoregler, når en ny børnehave kan få lov at få solceller, uden at man skal lave et selskab, men hvis man lægger solceller på en gammel børnehave, ja, så skal man oprette et energiselskab.
Kom nu ind i kampen.
Det her er jo sørgeligt komisk.
Regeringen har i sin solcellestrategi fra maj 2024 ikke præsenteret løsninger, som reelt fjerner barriererne for kommunerne.
Man henviser til, at der er en løbende dialog med KL, men det er jo tydeligt for selv den største sinke, at det ikke fører til en snus.
Vi behandler løbende EU-lov på det her område.
Signalerne fra EU er tydelige.
Det skal gøres attraktivt at sætte solceller op, og det skal være attraktivt at dele energi i fællesskaber, både hos private, i virksomheder og i det offentlige.
Men mange års danske dogmer og gammel lovgivning står i vejen for det, og det står i vejen for, at vi kan favne formålet fra EU, og det er superærgerligt, for vi ryster jo ikke på hånden et øjeblik, når vi bruger milliarder på de helt store grønne projekter, som der er få borgere, som bakker op om.
Man behøver ikke dele ideologi med Enhedslisten for at se, at de har fat i den lange ende af det her emne, uanset om der kan være noget med detaljerne, så derfor støtter vi intentionen i forslaget, så det kan blive lettere for offentlige, både kommuner og regioner, at opsætte solceller, og der kan sagtens være noget med et økonomisk aspekt i det her, som ikke er afdækket, men det er jo så det, man kan finde ud af: Hvad er det for nogle konkrete forslag, vi vil lave, og hvad vil det i givet fald koste?
Så derfor bakker vi op om forslaget om, at regeringen indkalder til forhandlinger om, hvordan vi kan forbedre rammerne for solceller på offentlige bygninger.